ΑΠΟΦΑΣΗ αριθ. 1/2000 ΤΗΣ ΕΠΙΤΡΟΠΗΣ ΣΥΝΕΡΓΑΣΙΑΣ ΕΚ-ΑΓΙΟΥ ΜΑΡΙΝΟΥ

της 7ης Μαρτίου 2000

που τροποποιεί την απόφαση αριθ. 1/93 σχετικά με τις λεπτομέρειες απόδοσης στο Δημόσιο Ταμείο του Αγίου Μαρίνου των εισαγωγικών δασμών που εισπράττονται από την Κοινότητα για λογαριασμό της Δημοκρατίας του Αγίου Μαρίνου, καθώς και το παράρτημα της απόφασης αριθ. 2/96 για την εφαρμογή του άρθρου 1 στοιχεία α) και β) της απόφασης αριθ. 1/93

(2000/218/ΕΚ)

Η ΕΠΙΤΡΟΠΗ ΣΥΝΕΡΓΑΣΙΑΣ ΕΚ-ΑΓΙΟΥ ΜΑΡΙΝΟΥ,

Έχοντας υπόψη την ενδιάμεση συμφωνία εμπορίου και τελωνειακής ένωσης μεταξύ της Ευρωπαϊκής Οικονομικής Κοινότητας και της Δημοκρατίας του Αγίου Μαρίνου(1), και ιδίως το άρθρο 7 παράγραφος 3,

Εκτιμώντας τα ακόλουθα:

(1) Η απόφαση αριθ. 1/93(2), καθώς και η απόφαση αριθ. 2/96(3), καθόρισαν την ακολουθητέα διαδικασία σχετικά με τη βεβαίωση, τον έλεγχο και την απόδοση στις αρχές του Αγίου Μαρίνου των εισαγωγικών δασμών που εισπράττονται για τα εμπορεύματα που προορίζονται για την εν λόγω χώρα· αυτές οι λεπτομέρειες επινοήθηκαν με βάση τη διάκριση μεταξύ του καταλογισμού των δασμών και της βεβαίωσής τους ως ίδιοι πόροι για λογαριασμό του Αγίου Μαρίνου ή, ενδεχομένως, της Κοινότητας, εφόσον αυτή η βεβαίωση γίνεται μόνον με την επιστροφή των δικαιολογητικών εγγράφων στα τελωνεία έκδοσης.

(2) Ο κανονισμός (ΕΚ, Ευρατόμ) αριθ. 1355/96 του Συμβουλίου, της 8ης Ιουλίου 1996, που τροποποιεί τον κανονισμό (ΕΟΚ, Ευρατόμ) αριθ. 1552/89 για την εφαρμογή της απόφασης 88/376/ΕΟΚ, Ευρατόμ για το σύστημα των ιδίων πόρων των Κοινοτήτων(4), εισήγαγε, στο άρθρο 2, παράγραφος 1 του κανονισμού (ΕΟΚ, Ευρατόμ) αριθ. 1552/89, ένα νέο ορισμό όσον αφορά τη βεβαίωση των εισαγωγικών δασμών που καθορίζει τη σχέση μεταξύ του καταλογισμού και της βεβαίωσης των εν λόγω δασμών.

(3) Θα πρέπει, κατά συνέπεια, να προσαρμοσθεί η τωρινή διαδικασία που έχει καθιερωθεί όσον αφορά την απόδοση στο Δημόσιο Ταμείο του Αγίου Μαρίνου των εισαγωγικών δασμών που εισπράττονται από την Κοινότητα για λογαριασμό της Δημοκρατίας του Αγίου Μαρίνου· προς τούτο, ενδείκνυται να τροποποιηθούν η απόφαση αριθ. 1/93 και το παράρτημα της απόφασης αριθ. 2/96 για να προβλεφθεί ότι, με την επιφύλαξη ενδεχόμενων περαιτέρω διορθώσεων, οι εισαγωγικοί δασμοί όσον αφορά τη θέση σε ελεύθερη κυκλοφορία εμπορευμάτων τρίτων χωρών, θα βεβαιώνονται τη στιγμή του καταλογισμού των εισαγωγικών δασμών που προκύπτει από την αποδοχή του παραστατικού Τ2 SM ή T2L SM,

ΑΠΟΦΑΣΙΖΕΙ:

Άρθρο 1

Η απόφαση αριθ. 1/93 της Επιτροπής Συνεργασίας ΕΚ-Αγίου Μαρίνου τροποποιείται ως εξής:

1. Στο άρθρο 1, το στοιχείο β) αντικαθίσταται από το ακόλουθο κείμενο:

"β) οι εισαγωγικοί δασμοί σχετικά με τα παραστατικά Τ2 SM ή T2L SM βεβαιώνονται από τα τελωνεία που αναφέρονται στο παράρτημα της συμφωνίας τη στιγμή του καταλογισμού τους και περιλαμβάνονται στα λογιστικά βιβλία που αναφέρονται στο στοιχείο α).

Σε περίπτωση που το αντίτυπο αριθ. 5 του παραστατικού Τ2 SM ή το αντίγραφο του παραστατικού T2L SM, που έχει θεωρηθεί δεόντως από τις τελωνειακές αρχές της Δημοκρατίας του Αγίου Μαρίνου και χρησιμεύει για να δικαιολογεί την άφιξη των εμπορευμάτων στον Άγιο Μαρίνο, δεν έχει προσκομισθεί εντός προθεσμίας τριών μηνών στο τελωνείο που το εξέδωσε, πραγματοποιείται διόρθωση της αρχικής λογιστικής καταχώρισης.

Στην περίπτωση αυτή, οι εισαγωγικοί δασμοί βεβαιώνονται ως ίδιοι πόροι της Κοινότητας και περιλαμβάνονται στα λογιστικά βιβλία που προβλέπονται στο άρθρο 6 παράγραφος 2 στοιχείο α) του κανονισμού (ΕΟΚ, Ευρατόμ) αριθ. 1552/89 ή, ενδεχομένως, στα ξεχωριστά λογιστικά βιβλία που προβλέπονται στο στοιχείο β) της εν λόγω παραγράφου.

Η ίδια διαδικασία που αναφέρεται ανωτέρω εφαρμόζεται, τηρουμένων των αναλογιών, για παράγωγα προϊόντα ή για εμπορεύματα στη φυσική τους κατάσταση που έχουν διοχετευθεί στο εσωτερικό της επικράτειας του Αγίου Μαρίνου στο πλαίσιο του καθεστώτος τελειοποίησης προς επανεξαγωγή ή για τα εμπορεύματα για τα οποία γεννάται τελωνειακή οφειλή στο πλαίσιο του καθεστώτος προσωρινής εισαγωγής."

2. Το άρθρο 1α καταργείται.

Άρθρο 2

Το παράρτημα της απόφασης αριθ. 2/96 της Επιτροπής Συνεργασίας ΕΚ-Αγίου Μαρίνου αντικαθίσταται απο το το παράρτημα της παρούσας απόφασης.

Άρθρο 3

Η παρούσα απόφαση αρχίζει να ισχύει την πρώτη ημέρα του μήνα που ακολουθεί τον μήνα που υιοθετείται.

Βρυξέλλες, 7 Μαρτίου 2000.

Για την Επιτροπή Συνεργασίας

Eva GERNER

Πρόεδρος

(1) ΕΕ L 359 της 9.12.1992, σ. 14.

(2) EE L 208 της 19.8.1993, σ. 38· απόφαση όπως τροποποιήθηκε από την απόφαση αριθ. 1/96 (ΕΕ L 184 της 24.7.1996, σ. 35).

(3) ΕΕ L 184 της 24.7.1996, σ. 37.

(4) ΕΕ L 175 της 13.7.1996, σ. 3.

ΠΑΡΑΡΤΗΜΑ

"ΠΑΡΑΡΤΗΜΑ

Διοικητική διαδικασία που ακολουθείται κατά την εφαρμογή του άρθρου 1 στοιχεία α) και β) της απόφασης αριθ. 1/93 της Επιτροπής Συνεργασίας

1. Διεκπεραίωση των διατυπώσεων για τη θέση σε ελεύθερη κυκλοφορία στα εξουσιοδοτημένα τελωνεία

Η παράδοση για την ελεύθερη κυκλοφορία των εμπορευμάτων που προορίζονται για τον Άγιο Μαρίνο, συνεπάγεται έκδοση, ανάλογα με την περίπτωση, ενός παραστατικού Τ2 SM ή Τ2 L SM(1). Επίσης, οι εισαγωγικοί δασμοί καταλογίζονται στις προθεσμίες που προβλέπονται από τη σχετική κοινοτική ρύθμιση.

Για τις ανάγκες ελέγχου, σχολιάζονται επίσης καταλλήλως οι καταλογισθέντες δασμοί σε μητρώο που κρατά ειδικά για το σκοπό αυτό το αρμόδιο τελωνείο, στο οποίο σημειώνονται όλες οι εισαγωγές με προορισμό τον Άγιο Μαρίνο με αναφορά στα εισαγόμενα εμπορεύματα, στην ημερομηνία αποδοχής της διασάφησης εισαγωγής, στα στοιχεία δασμολόγησης, στο ποσό των σχετικών δασμών, καθώς και στο χορηγούμενο παραστατικό Τ2 SM ή Τ2 L SM.

Το τελωνείο αναφέρει, στο παραστατικό Τ2 SM ή Τ2 L SM, την ημερομηνία λήξης των τριών μηνών από την ημερομηνία έκδοσης του εν λόγω παραστατικού για την επιστροφή, ανάλογα με την περίπτωση, του αντιτύπου αριθ. 5 του παραστατικού Τ2 SM ή του αντιγράφου του παραστατικού Τ2 L SM, δεόντως θεωρημένου από τις αρχές του Αγίου Μαρίνου, στο τελωνείο έκδοσης.

2. Διεκπεραίωση των λογιστικών διατυπώσεων στα εξουσιοδοτημένα τελωνεία

Η καταχώρηση των εισαγωγικών δασμών στα λογιστικά βιβλία "Άγιος Μαρίνος" [λογιστικές εγγραφές ισοδύναμες με αυτές που προβλέπονται στο άρθρο 6 παράγραφος 2 στοιχείο α) του κανονισμού (ΕΟΚ, Ευρατόμ) αριθ. 1552/89](2), πραγματοποιείται σύμφωνα με το εν λόγω άρθρο 6.

Σε περίπτωση που οι δασμοί που βεβαιώνονται και καλύπτονται από εγγύηση αμφισβητηθούν και ενδέχεται να υποστούν διακυμάνσεις κατόπιν των σημειωθεισών διαφορών, οι ιταλικές αρχές μπορούν να αποφασίσουν να μην προβούν στην καταχώρηση στις εν λόγω λογιστικές εγγραφές "Άγιος Μαρίνος". Με αυτό το ενδεχόμενο, και καθόσον διάστημα δεν έχει τελειώσει η εθνική διαδικασία που συνδέεται με τη διοικητική ή/και δικαστική αντιμετώπιση, εκ μέρους των αρμόδιων αρχών, το ποσό των εισαγωγικών δασμών καταχωρίζεται στις ξεχωριστές λογιστικές εγγραφές "Άγιος Μαρίνος" [λογιστικές εγγραφές ισοδύναμες με αυτές που προβλέπονται στο άρθρο 6 παράγραφος 2 στοιχείο β) του εν λόγω κανονισμού].

Κατά την έννοια της παρούσας παραγράφου, θεωρούνται ως "αρμόδιες αρχές"

- για κάθε ζήτημα που αφορά την εφαρμογή των ισχυουσών σε τελωνειακά θέματα νομοθετικών, κανονιστικών ή διοικητικών διατάξεων, οι διοικητικές ή δικαστικές αρχές του κράτους μέλους που προέβη στον εκτελωνισμό ή, ενδεχομένως, εκείνες των Ευρωπαϊκών Κοινοτήτων (Επιτροπή και Δικαστήριο, ιδίως),

- για κάθε ζήτημα που σχετίζεται με τις διαδικαστικές διατάξεις (κοινοποιήσεις, προθεσμίες κ.λπ), οι διοικητικές ή δικαστικές αρχές του κράτους μέλους που προέβη στον εκτελωνισμό,

- για κάθε ζήτημα που συνδέεται με την εφαρμογή εκτελεστών μέτρων με σκοπό την αναγκαστική είσπραξη των απαιτήσεων, στο έδαφος του Αγίου Μαρίνου, οι δικαστικές αρχές της εν λόγω Δημοκρατίας.

3. Επιστροφή των δικαιολογητικών

Η επιστροφή των δικαιολογητικών εγγράφων στο τελωνείο έκδοσης, δεόντως θεωρημένων από τις αρχές του Αγίου Μαρίνου, εντός της προθεσμίας των τριών μηνών, η οποία αναφέρεται στο σημείο 1 τρίτο εδάφιο, επιτρέπει την εξόφληση της πράξης διαμετακόμισης.

Σε περίπτωση που το αντίτυπο αριθ. 5 του παραστατικού Τ2 SM ή του αντιγράφου του παραστατικού T2L SM δεν επιστρέψει στο τελωνείο έκδοσης εντός της καθορισμένης προθεσμίας, οι ανωτέρω αναφερόμενες καταχωρήσεις σχολιάζονται και γίνεται διόρθωση της αρχικής λογιστικής καταχώρησης. Στην περίπτωση αυτή, οι εισαγωγικοί βαθμοί βεβαιώνονται ως ίδιοι πόροι της Κοινότητας και περιλαμβάνονται στα λογιστικά βιβλία που προβλέπονται στο άρθρο 6 παράγραφος 2 στοιχείο α) του κανονισμού (ΕΟΚ, Ευρατόμ) αριθ. 1552/89 ή, ενδεχομένως, στα ξεχωριστά λογιστικά βιβλία που προβλέπονται στο άρθρο 6 παράγραφος 2 στοιχείο β) του εν λόγω κανονισμού.

Αυτή η καταχώρηση γίνεται με την επιφύλαξη των ενδεχομένων διορθώσεων έπειτα από την περάτωση της διαδικασίας έρευνας που προβλέπεται στο πλαίσιο του καθεστώτος κοινοτικής διαμετακόμισης ή του αποτελέσματος των διαβημάτων που έχουν αρχίσει στο πλαίσιο της αμοιβαίας συνδρομής που προβλέπεται στην απόφαση αριθ. 3/92 της Επιτροπής Συνεργασίας ΕΚ-Αγίου Μαρίνου(3).

4. Εφαρμογή της ειδικής διαδικασίας στα πλαίσια του καθεστώτος τελειοποίησης προς επανεξαγωγή και της προσωρινής εισαγωγής

Η προαναφερόμενη διαδικασία εφαρμόζεται, τηρουμένων των αναλογιών, για τα παράγωγα προϊόντα ή για τα εμπορεύματα στη φυσική τους κατάσταση που διοχετεύονται στο εσωτερικό της επικράτειας του Αγίου Μαρίνου στο πλαίσιο του καθεστώτος τελειοποίησης προς επανεξαγωγή ή για τα εμπορεύματα για τα οποία γεννάται τελωνειακή οφειλή στο πλαίσιο του καθεστώτος προσωρινής εισαγωγής.

(1) Άρθρο 2 παράγραφος 1 της απόφασης αριθ. 4/92 της Επιτροπής Συνεργασίας ΕΚ-Αγίου Μαρίνου (ΕΕ L 42 της 19.2.1993, σ. 34).

(2) ΕΕ L 155 της 7.6.1989, σ. 1.

(3) ΕΕ L 42 της 19.2.1993, σ. 29."